b'\n_START_ARTICLE_\nChlorofilas\n_START_PARAGRAPH_\nChlorofilas (i\xc5\xa1 gr. chloros\xc2\xa0\xe2\x80\x93 \xc5\xbealias, phyllon\xc2\xa0\xe2\x80\x93 lapas), liet. \xc5\xbe\xc3\xa3lymas\xc2\xa0\xe2\x80\x93 grup\xc4\x97 \xc5\xbeali\xc5\xb3, magnio turin\xc4\x8di\xc5\xb3 augal\xc5\xb3 pigment\xc5\xb3, porfirino dariniai. Dalyvauja fotosintez\xc4\x97je. Sugeria raudon\xc4\x85 ir m\xc4\x97lyn\xc4\x85 \xc5\xa1vies\xc4\x85, kurios energija per tarpines grandis panaudojama angliavandeni\xc5\xb3 gamybai. Chlorofilas gerai atspindi \xc5\xbealio spektro \xc5\xa1vies\xc4\x85, tod\xc4\x97l augal\xc5\xb3 lapai atrodo \xc5\xbeali._NEWLINE_Yra keletas chemin\xc4\x97s sandaros detal\xc4\x97mis besiskirian\xc4\x8di\xc5\xb3 chlorofilo tip\xc5\xb3. Auk\xc5\xa1tesniuosiuose augaluose ir \xc5\xbealiadumbliuose aptinkamas chlorofilas a ir b. Kituose dumbliuose ir fotosintetinan\xc4\x8diose bakterijose b\xc5\xabna ir kit\xc5\xb3 tip\xc5\xb3 chlorofilo._NEWLINE_Chlorofilo molekul\xc4\x97 paver\xc4\x8dia sugertos \xc5\xa1viesos kvanto energij\xc4\x85 su\xc5\xbeadinto elektrono energija. \xc5\xa0is su\xc5\xbeadintas elektronas fotosintetinan\xc4\x8dios sistemos pagalba keliskart perne\xc5\xa1amas per tilakoido membran\xc4\x85, kartu perkeldamas vandenilio jon\xc4\x85 (H+) prie\xc5\xa1 elektrochemin\xc4\xaf gradient\xc4\x85. Sukurtas gradientas panaudojamas fotosintezei reikalingam ATP sintetinti. Su\xc5\xbeadinti elektronai per tarpines grandis taip pat panaudojami tamsin\xc4\x97je fotosintez\xc4\x97s stadijoje vykstan\xc4\x8diose redukcijos reakcijose._NEWLINE_L\xc4\x85stel\xc4\x97s sintetinami chlorofilo pirmtakai (protochlorofilidas) geba sugerti \xc5\xa1viesos kvant\xc4\x85, bet nenukreipia su\xc5\xbeadinto elektrono l\xc4\x85stelei naudinga kryptimi. Vietoj to formuojasi l\xc4\x85stelei pavojingi laisvieji radikalai. Augal\xc4\x85 apsaugo sud\xc4\x97tinga chlorofilo sintez\xc4\x97s reguliavimo sistema, kurios tikslus veikimo mechanizmas ne\xc5\xbeinomas._NEWLINE_Chlorofilai yra aktyviai tiriami, bandoma sukurti b\xc5\xabdus, kaip juos panaudoti pramoninei angliavandeni\xc5\xb3 gamybai i\xc5\xa1 Saul\xc4\x97s \xc5\xa1viesos, vandens ir atmosferoje esan\xc4\x8dio anglies dvideginio (CO\xe2\x82\x82), i\xc5\xa1skiriant deguon\xc4\xaf.\n_START_SECTION_\nIstorija\n_START_PARAGRAPH_\n1912\xc2\xa0m. Vilstateris i\xc5\xa1siai\xc5\xa1kino, kad chlorofilas yra chlorofilo a ir chlorofilo b mi\xc5\xa1inys.\n_START_SECTION_\nSavyb\xc4\x97s\n_START_PARAGRAPH_\nChlorofilo a absorbcijos maksimumas yra 420\xe2\x80\x93450 nm, o chlorofilo b tarp 630 ir 690 nm.'